**Záverečné práce 2023 – Ivan Novotný**

1. Bakalárska práca – **voľná**
* **Názov:** Medzinárodnoprávne prekážky a riešenia vyvlastnenia zmrazeného štátneho majetku Ruskej federácie/ Legal obstacles and solutions of the expropriation of frozen state assets of the Russian Federation
* **Anotácia:** Primárnym cieľom bakalárskej práce je priblížiť problematiku ochrany štátneho majetku (Ruskej federácie) z pohľadu medzinárodného práva. V centre pozornosti sú imunity tohto majetku a možnosť ich porušenia, resp. nedodržania napríklad formou uplatnenia protiopatrenia (za porušenie Charty OSN Ruskom). Prvá kapitola práce objasňuje imunity štátu a jeho majetku a ich rozsah. V druhej časti práce je pozornosť zameraná na konkrétne zmrazené majetky nielen v štátoch EÚ – osobitne Estónsko, Francúzsko a USA. Druhá kapitola zároveň analyzuje, ako tieto vybrané krajiny pristupujú k zamrazenému majetku a prečo ho vyvlastnili, resp. nevyvlastnili. Tretia kapitola je zameraná na hlavné argumenty prečo sa na predmetný majetok vzťahuje, resp. nevzťahuje imunita a či je možné ho vyvlastniť využívajúc všetky nástroje v medzinárodnom práve.
1. Bakalárska práca – **voľná**
* **Názov:** Pohľad na útoky Hamasu optikou medzinárodného trestného práva/ *Attacks of Hamas from the point of view of international criminal law*
* **Anotácia:** Cieľom bakalárskej práce je zmapovanie porušovania medzinárodného trestného práva a páchanie zločinov Hamasu a jeho príslušníkom, a kategorizácia daných protiprávnych počinov. Práca sa zameria aj na možné formy vyšetrovania, stíhania a potrestania daných zločinov. V práci bude zanalyzovaná a preskúmaná situácia v Pásme Gazy (prípadne aj na Západnom Brehu) z dostupných zdrojov, a to v kontexte identifikácie dôkazov a indícií o spáchaní zločinov podľa medzinárodného práva a ich klasifikácie. Ďalším cieľom práce bude komparácia zločinov spáchaných Hamasom a podobnými zločinmi spáchanými inými štátmi/subjektami. Nakoniec práca preskúma možnosti stíhania týchto zločinov Medzinárodným trestným súdom či inými mechanizmami s možnosti ich potrestania.
1. Bakalárska práca – **voľná**
* **Názov:** Právne nezáväzné medzinárodné dohody – oxymoron alebo realita?
* **Anotácia:** Cieľom bakalárskej práce je posúdenie relevantnosti zaradenia témy práce do programu Komisie OSN pre medzinárodné právo (KMP). V práci bude zanalyzovaná a preskúmaná potenciálne možnosť existencie medzinárodných dohôd bez právnej záväznosti, pričom primárne budú analyzované argumenty, ktoré boli prezentované na pôde KMP. Ďalším cieľom práce bude identifikácia takýchto nástrojov a ich komparácia s memorandami o porozumení, resp. snaha o klasifikovanie v súčasnej teórii medzinárodného práva. Nakoniec práca vyhodnotí užitočnosť tejto témy v rámci práce KMP a poukáže na výhody, resp. nevýhody tohto rozhodnutia.

Diplomová práca - **voľná**

* **Názov:** Pohľad na vojnu proti Hamasu optikou medzinárodného humanitárneho práva/ *War against Hamas from the point of view of international humanitarian law*
* **Anotácia:** Cieľom diplomovej práce je posúdenie porušovania medzinárodného humanitárneho práva Hamasom a Izraelom vo prebiehajúcej vojne proti Hamasu. V práci bude zanalyzovaná a preskúmaná situácia v Izraeli, Pásme Gazy a na Západnom Brehu z dostupných zdrojov, a to v kontexte identifikácie možných porušení medzinárodného humanitárneho práva a ich klasifikácie. Ďalším cieľom práce bude komparácia vedenia útokov Hamasom a IDF a jasné zadefinovanie a odlíšenie predmetných konaní. Diplomová práca má za cieľ odpovedať, či sú vytýčené ciele oboch strán v súlade s medzinárodným právom a či je možné ich dosahovať v súlade s medzinárodným humanitárnym právom.